**Ministru kabineta rīkojuma projekta**

**„Par nekustamā īpašuma Atmodas bulvārī 7, Liepājā pārņemšanu Aizsardzības ministrijas valdījumā”**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Publiskas personas mantas atsavināšanas likuma 42. panta otrā daļa un 43. pants, Nacionālo bruņoto spēku likuma 6. pants un 18. panta trešā daļa, 2016. gada 29. novembra Ministru kabineta sēdē pieņemtais Nacionālo bruņoto spēku attīstības plāns 2016.–2028. gadam (protokola Nr. 65 40. §), 2016. gada 16. novembra MK sēdē izskatītais ziņojums “Par Liepājas militārās bāzes attīstību” (protokola Nr. 63 25. §). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašlaik Liepājā deviņos militāros objektos ir izvietotas šādas Nacionālo bruņoto spēku vienības: Jūras spēku Flotiles štābs, Jūras novērošanas un sakaru dienests, Mīnu kuģu eskadra, Nodrošinājuma pavēlniecības 1. reģionālais nodrošinājuma centrs, Mācību vadības pavēlniecības Jūras spēku mācību centrs un Valodu skolas filiāle, Zemessardzes 4. brigādes štābs un Zemessardzes 45. kājnieku bataljons. Lai efektīvāk apsaimniekotu valsts īpašumus un pilnveidotu militāro bāzi Liepājā, Aizsardzības ministrija (turpmāk – AM) ir pieņēmusi lēmumu attīstīt vienotu militāro bāzi, kurā tiks izvietotas visas Liepājas pilsētā dislocētās militārās vienības. Vienota militārā objekta izveidošana sekmēs Nacionālo bruņoto spēku (turpmāk – NBS) uzdevumu īstenošanu, kā arī tiks uzlabota uzņemošās valsts atbalsta funkciju veikšana. Bāzes izveide ilgtermiņā ļautu pakāpeniski atteikties no daļas pašreiz īpašumā esošo infrastruktūras objektu, samazinot infrastruktūras apsaimniekošanai nepieciešamo finansējumu. Liepājas bāzes attīstība ilgtermiņā plānota 500–1000 karavīru personālam.Atbilstoši Nacionālo bruņoto spēku attīstības plānam 2016.–2028. gadam, finansējums Liepājas militārās bāzes attīstībai ir paredzēts, no 2020. gada. Tomēr sākot jau ar 2017. gadu, ir paredzēts uzsākt Liepājas bāzes skiču plāna izstrādi un aktualizēt militārās ostas un piestātņu attīstības iespējas jūrā, lai plānotajā laikā, t.i., sākot no 2021. gada, būtu iespējams uzsākt plānoto infrastruktūras attīstību.Ievērojot militārās infrastruktūras attīstības prioritātes un pieejamo finansējumu, Aizsardzības ministrijas nodoms Liepājas bāzi attīstīt divos posmos, veicot nepieciešamo nekustamo īpašumu apgūšanu: * pirmajā posmā – militārās bāzes infrastruktūras izbūve Atmodas bulvārī 3/5 un Atmodas bulvārī 7;
* otrajā posmā – ostas piestātņu izbūve ar atbilstošu infrastruktūru Katedrāles ielā 8/18 un Atmodas bulvārī 1a.

Pirmā posma ietvaros, papildus jau esošajai infrastruktūrai, ir plānots attīstīt gan administratīvo zonu, gan apgādes atbalsta infrastruktūru - jaunu noliktavu, remonta un apkopes darbnīcu, transporta stāvlaukumu izbūvi. Otrajā posmā plānotās infrastruktūras attīstība ir svarīgs priekšnoteikums Jūras spēku flotiles izvietošanai vienkopus jaunajā bāzē, nodrošinot atbilstošas piestātnes militāro kuģu uzņemšanai. AM skatījumā ir svarīgi ilgtermiņā attīstīt piestātnes, kas spētu uzņemt arī NATO dalībvalstu militāros kuģus. Lai uzsāktu veidot vienotu militāro bāzi, tika uzrunāta Liepājas pilsētas dome ar lūgumu nodot nekustamo īpašumu Atmodas bulvārī 7, Liepājā AM valdījumā. Nekustamais īpašums Atmodas bulvārī 7, Liepājā (kadastra Nr. 1700 002 0275 - zemes vienība 1,1496 ha platībā) ir reģistrēts Liepājas pilsētas zemesgrāmatas nodalījumā Nr. 100000306379 uz Liepājas pilsētas pašvaldības vārda.Liepājas pilsētas dome ar 2016. gada 15. septembra domes lēmumu Nr. 308 lēma nodot bez atlīdzības valsts īpašumā Aizsardzības ministrijas personā nekustamo īpašumu Atmodas bulvārī 7, Liepājā (kadastra apzīmējums 1700 002 0275), nekustamais īpašums sastāv no zemes gabala 11 496 m2 platībā) valsts pārvaldes funkcijas īstenošanai – militārās infrastruktūras izbūvei. Liepājas pilsētas domes lēmumā noteikts, ka valstij AM personā, ja nekustamais īpašums vairs netiek izmantots valsts pārvaldes infrastruktūras izveidei – militārās infrastruktūras izveidei, tas ir jānodod bez atlīdzības Liepājas pilsētas pašvaldībai, kā arī AM, nostiprinot zemesgrāmatā īpašuma tiesības uz nekustamo īpašumu, tās ir nostiprināmas uz laiku, kamēr nekustamais īpašums tiek izmantots valsts pārvaldes funkciju veikšanai.Publiskas personas mantas atsavināšanas likuma 42. panta otrā daļa nosaka, ka atsavinātas publiskas personas nekustamo īpašumu var nodot bez atlīdzības citas atvasinātas publiskas personas vai valsts īpašumā. Atvasinātas publiskas personas lēmējinstitūcija lēmumā par atvasinātas publiskas personas nekustamā īpašuma nodošanu bez atlīdzības nosaka, kādas valsts pārvaldes funkcijas, atvasinātas publiskas personas funkcijas vai deleģēta pārvaldes uzdevuma veikšanai nekustamais īpašums tiek nodots. Nostiprinot atvasinātas publiskas personas vai valsts īpašuma tiesības uz nekustamo īpašumu, zemesgrāmatā izdarāma atzīme par atvasinātas publiskas personas lēmumā noteiktajiem tiesību aprobežojumiem. Ja nodotais nekustamais īpašums vairs netiek izmantots atvasinātas publiskas personas lēmējinstitūcijas lēmumā par atvasinātas publiskas personas nekustamā īpašuma nodošanu bez atlīdzības norādītās valsts pārvaldes funkcijas, atvasinātas publiskas personas funkcijas vai deleģēta pārvaldes uzdevuma veikšanai, valsts vai atvasināta publiska persona šo īpašumu bez atlīdzības nodod tai atvasinātai publiskai personai, kura šo nekustamo īpašumu nodevusi. Atbilstoši Publiskas personas mantas atsavināšanas likuma 43. pantam un 5. panta pirmajai daļai atļauju atsavināt atvasinātu publisku personu nekustamo īpašumu dod attiecīgās atvasinātās publiskās personas lēmējinstitūcija.Saskaņā ar Nacionālo bruņoto spēku likuma (turpmāk – likums) 6. un 6.1 pantu NBS nodrošina vienību kaujas un mobilizācijas gatavību, kā arī apmāca rezerves karavīrus. Likuma 18. panta trešā daļa nosaka, ka NBS lietotais kustamais un nekustamais īpašums ir valsts īpašums, kas nodots Aizsardzības ministrijas valdījumā.Ministru kabineta rīkojuma projekts ir izstrādāts ar mērķi pārņemt bez atlīdzības valsts īpašumā AM valdījumā nekustamo īpašumu, lai to izmantotu Nacionālo bruņoto spēku uzdevumu īstenošanai.Ņemot vērā minēto, Liepājas pilsētas pašvaldības nekustamā īpašuma pārņemšana valsts funkciju (NBS uzdevumu) veikšanai ir lietderīga un normatīvajos aktos noteiktajā kārtībā nekustamais īpašums tiks ierakstīts zemesgrāmatā uz valsts vārda AM personā. |
| 3. | Projekta izstrādē iesaistītās institūcijas | Aizsardzības ministrija un Liepājas pilsētas dome. |
| 4. | Cita informācija | Izdevumus, kas saistīti ar nekustamā īpašuma pārreģistrāciju zemesgrāmatā, segs Aizsardzības ministrija. |

Anotācijas II sadaļa – VI sadaļa projekts šo jomu neskar.

|  |
| --- |
| **VII. Tiesību akta projekta izpildes nodrošināšana** **un tās ietekme uz institūcijām** |
| 1. | Projekta izpildē iesaistītās institūcijas | Aizsardzības ministrija, Liepājas pilsētas dome. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem. | Ar Ministru kabineta rīkojuma projektu netiek radītas jaunas valsts institūcijas vai paplašinātas esošo institūciju funkcijas. |
| 3. | Cita informācija | Ministru kabineta rīkojums „Par nekustamo īpašumu Atmodas bulvārī 7, Liepājā nodošanu Aizsardzības ministrijas valdījumā” tiks publicēts oficiālajā izdevumā „Latvijas Vēstnesis” – elektroniski interneta vietnē [*www.vestnesis.lv*](http://www.vestnesis.lv), kā arī būs pieejams bezmaksas normatīvo aktu bāzē [*www.likumi.lv*](http://www.likumi.lv). |

Aizsardzības ministrs R. Bergmanis

Vīza: valsts sekretārs J. Garisons

16.01.2017 11:02

963

A. Misiņš, tālr. 67335159

andris.misins@mod.gov.lv